LPH โว! รายได้-กำไร H2 แจ่ม เตรียมสรุปซื้อ รพ.เดชา ในกลาง ก.ค.นี้
LPH คาดรายได้-กำไร H2/59 ดีกว่า H1 รับเข้าช่วงฤดูฝน-ฤดูหนาว เตรียมสรุปผลศึกษาซื้อ รพ.เดชา ในกลาง ก.ค.นี้
11 ก.ค. 2559

นายอังกูร ฉันทนาวานิช  ประธานเจ้าหน้าที่บริหาร บริษัท โรงพยาบาลลาดพร้าว จำกัด (มหาชน) หรือ LPH เปิดเผยว่า บริษัทคาดว่ารายได้และกำไรในครึ่งแรกปีนี้จะสูงกว่าครึ่งแรกปีก่อนอย่างมากจาก Excellent Center ที่ขยายตัวดีและมีศักยภาพสูง โดยแนวโน้มรายได้และกำไรไตรมาส 2/59 ใกล้เคียงกับไตรมาส 1/59 นอกจากนี้ ยังคาดว่าครึ่งหลังก็จะดีกว่าครึ่งแรกซึ่งเป็นปกติของธุรกิจโรงพยาบาล เป็นซีซั่น เพราะครึ่งหลังเป็นหน้าฝนและหน้าหนาวคนจะป่วยกันมาก
สำหรับทิศทางผลประกอบการในปีนี้ บริษัทยังคงเป้ารายได้รวมเติบโต 10-15% จากปีก่อนที่มีรายได้ 1,255.70 ล้านบาท ซึ่งเป็นไปตามจำนวนผู้ป่วยที่เพิ่มขึ้นหลังเปิดศูนย์ความเป็นเลิศทางการแพทย์ (Excellent Center) ที่เริ่มมีผู้เข้ามาใช้บริการเป็นจำนวนมาก และจำนวนเตียงที่เพิ่มขึ้นด้วย โดยปัจจุบันมีจำนวน 180 เตียง ขณะที่กำไรสุทธิปีนี้ก็จะสูงกว่าปีก่อนที่มีกำไรราว 100 ล้านบาท
นอกจากนี้ บริษัทคาดว่าจะสรุปผลการศึกษาความเหมาะสมและการเจรจาเข้าซื้อกิจการโรงพยาบาลเดชาภายในกลางเดือน ก.ค.นี้ จากที่เจ้าของกิจการเสนอขายมาในช่วงราคา 500-700 ล้านบาท โดยขณะนี้มีคู่แข่ง 2-3 รายที่อยู่ระหว่างการเจรจาเช่นเดียวกัน ซึ่งมีทั้งโรงพยาบาลของรัฐและเอกชน
ขณะนี้ LPH ตั้งบริษัทประเมินกลางเพื่อประเมินราคาทรัพย์สินและศึกษาความเป็นไปได้ในการเข้าไปลงทุน ระบบการจัดการต่างๆ โดยทางบริษัทประเมินกลางจะเสนอรายละเอียดและราคาที่ดีที่สุดให้ราวกลางเดือน ก.ค.นี้ จากนั้นบริษัทจะนำเสนอเข้าที่ประชุมคณะกรรมการบริษัท ให้พิจารณาปลายเดือนนี้ หากผลการประเมินออกมาคุ้มค่าบริษัทก็จะเสนอซื้อในราคาที่ดีที่สุด
ทั้งนี้ หากผลสรุปให้มีการซื้อกิจการโรงพยาบาลเดชา บริษัทก็คงจะต้องหาพันธมิตรเข้ามาร่วมทุนด้วย ซึ่งขณะนี้อยู่ระหว่างหารือเพื่อเตรียมการ ขณะที่บริษัทยังมีเงินที่เหลือจากการระดมด้วยการเสนอขายหุ้นเพิ่มทุนให้ประชาชนเป็นครั้งแรก (IPO) อีกราว 200 ล้านบาท และก็อาจใช้แนวทางขอเงินกู้จากสถาบันการเงินเพิ่มเติมด้วย
 
 
 